**Helsingin ja Uudenmaan Näkövammaiset ry**

**Vuosikertomus 2023**

Hallituksen käsittely 19.3.2024

Sisällys

[1. Johdanto 3](#_Toc161041226)

[2. Viestintä ja vaikuttamistoiminta 4](#_Toc161041227)

[3. Palvelutoiminta ja vapaaehtois- ja vertaistoiminta 6](#_Toc161041228)

[4. ICT-tuki ja kurssitoiminta 8](#_Toc161041229)

[5. Liikuntatoiminta 9](#_Toc161041230)

[6. Paikallisyhdistykset 10](#_Toc161041231)

[7. Iiris Pro 10](#_Toc161041232)

[8. Annansilmät-Aitta 11](#_Toc161041233)

[9. Hallinto ja talous 13](#_Toc161041234)

# 1. Johdanto

Helsingin ja Uudenmaan Näkövammaiset ry on etujärjestö, jonka tavoitteena on edistää näkövammaisten mahdollisuuksia elää omaehtoista elämää ja osallistua yhteiskuntaan yhdenvertaisesti. Toimintaamme kuuluu monipuolinen palvelu-, vertais-, ja virkistystoiminta, jotta mahdollisimman moni voi kokea osallisuutta ja yhteenkuuluvuutta, sekä aktiivinen vaikuttamistoiminta, jolla edistetään julkisten palveluiden ja ympäristön saavutettavuutta ja esteettömyyttä. Osana yhdistyksen toimintaa ovat näkövammaisten käsitöitä myyvä Annansilmät-Aitta ja työllisyyspalveluita tarjoava Iiris Pro. Vuosi 2023 oli Helsingin ja Uudenmaan Näkövammaiset ry:n (HUN) 91. toimintavuosi.

Vuosikertomuksessa esitettyjen lukujen perässä on suluissa edellisen vuoden arvo.

Yleiskatsaus vuodesta 2023

Vuoden 2023 keskeisin tavoite oli toiminnan ja talouden vastuullinen ja pitkäjänteinen kehittäminen. Keväällä 2023 uudistettiin kokonaisvaltaisesti yhdistyksen taloushallinto ja samassa talous- ja palkkahallinnon palveluita kilpailutettiin ja ulkoistettiin. Syksyllä toteutettiin myös organisaatiouudistus, minkä yhteydessä eri toimintoja yhdisteltiin ja toimintojen johtamismallia selkeytettiin. Muutosprosessin tavoitteena oli selkeyttää eri toimintojen välisiä rooleja, etsiä toimintojen välistä synergiaa ja lisätä toiminnan joustavuutta. Resursseista huolehtimalla varmistetaan yhdistyksen toiminnan jatkuvuus edelleen yhteiskunnallisesti merkittävänä näkövammaisten etujärjestönä.

Toimintaa kehitettiin myös muilta osin yhteistyössä jäsenistön ja sidosryhmien kanssa huomioiden saatu palaute, toiveet ja ideat. Jäsentoiminnassa panostettiin erityisesti mielen hyvinvoinnin tukemiseen ja palveluiden tuomiseen lähemmäksi jäsenistöä. Lisäksi kiinnitettiin erityistä huomiota työntekijöiden työhyvinvointiin varmistaen heidän jaksamisensa muutosprosessien aikana.

Yhdistyksen taloustilanne on parantunut vuoden 2023 aikana huomattavasti. Talouden johtamista kehitettiin ja suunniteltiin pitkäjänteisesti siten, että talouden toteutumaa voidaan seurata entistä paremmin reaaliaikaisesti ja se tuottaa selkeää tietoa päätöksenteon tueksi. Yhdistyksen tilinpäätös on 22 313,68 euroa ylijäämäinen (-64 183,93 euroa).

Jäsenistö

Vuoden 2023 lopussa jäsenmäärä oli 2272 (2256). Uusia jäseniä liittyi 105 (106), jäsenyydestä erosi tai siirtyi toiseen alueyhdistykseen 15 (15). Kuolleita oli 88 (87).Kannatusjäseniä oli 33 (37).

Jäsenmäärät alueittain

Espoon Seudun Näkövammaiset ry:n alue 379 (372)

Keski-Uudenmaan Näkövammaiset ry:n alue 186 (185)

Länsi-Uudenmaan Näkövammaiset ry:n alue 109 (108)

Vantaan Näkövammaiset ry:n alue 320 (316)

Helsinkiläiset 1080 (1069)

Hyvinkää 80 (62)

Itä-Uusimaa (Porvoo) 57 (78)

Muut 61 (66)

Yhteensä 2272 (2256)

# 2. Viestintä ja vaikuttamistoiminta

Viestintä

Yhdistyksen viestintä lisää tietoutta näkövammaisille suunnatuista palveluista ja heille kuuluvista oikeuksista, jotta jäsenistö voisi toimia aktiivisina yhteiskunnan jäseninä ja elää omaehtoista ja sisältörikasta elämää. HUNin monikanavaista viestintää ovat äänilehdet, piste- ja printtitiedotteet, sähköpostitiedotus sekä jäsenpalvelupuhelin.

Vuoden 2023 aikana viestintä onnistui tavoittamaan suuren määrän näkövammaisia ja tiedottamaan heille saavutettavassa muodossa tarpeellisista palveluista ja toiminnoista. Vuoden aikana on kiinnitetty huomiota eri viestintäkanavien saavuttavuuteen ja havaittu, että sähköposti saavuttaa yhä enemmän kohderyhmän jäseniä, samalla äänilehti- ja pistekäyttäjien määrä pikkuhiljaa vähenee.

Viestinnän lukuja

Viestintään liittyviä yhteydenottoja tilastoitiin vuoden aikana 577 (736). Jäsenpalveluun oltiin yhteydessä vuoden aikana 762 kertaa (850).

Vuoden 2023 toimintakalenteri julkaistiin kevään ja syksyn alussa ja sitä päivitettiin säännöllisesti HUNin verkkosivuilla. Kevät- ja syyskokouskutsun mukana postitettiin HUN-Tiedote, joka sisälsi ajankohtaisia yhdistyksen ilmoituksia. Edellä mainittua kalenteria ja tiedotteita julkaistiin pisteillä 78 (94), painettuina 1476 (1522) ja luettuna Ääniset-äänilehdessä 357 (388) kappaletta sekä HUN-Tiedotteet-sähköpostilistalla, jossa oli tilaajia yhteensä 480 (416).

HUNin julkaisemat viisi äänilehteä ilmestyivät toimintavuonna kaikki Daisy- CD-levyllä. Näistä Helka- ja Ääniset-julkaisu ilmestyivät lisäksi verkossa Näkövammaisten liiton Luetus-kuuntelussa. Ääniset ilmestyi neljä kertaa vuodessa ja sisälsi tiedotteita ja haastatteluja yhdistyksen tapahtumista. Paikallinen äänilehti Helka ilmestyi alkuvuoden aikana joka toinen viikko ja kesäkuusta lähtien kerran viikossa eli yhteensä 36 kertaa. Koosteen tilaajamäärä oli 365 (386). Vuoden 2023 lopussa lopetettiin seuraavien kolmen lehden lukeminen äänilehtiin; Eeva, Et ja Hesarin kuukausiliite. HUNin äänilehtiä lukevat vapaaehtoiset lukijat, joita oli yhteensä 32 henkilöä.

HUNin ulkoiseen viestintään sisältyivät yhdistyksen verkkosivut ja Facebook-kanava. Verkkosivuilla oli kävijöitä 11 131 (9 705) ja sivuja katseltiin 14 910 kertaa (18 030). Seitsemän alueyhdistyksen yhteinen Facebook-kampanja tuotti Sokeiden viikolle osallistuneiden yhdistysten omat videoesittelyt, joista lopuksi koottiin yhteinen kooste julkaistavaksi viikon päätteeksi. Facebook-sivulla oli vuoden lopussa seuraajia 728 (682).

Vaikuttamistoiminta

Vaikuttamistoiminnan tuotoksia vuonna 2023 olivat kirjalliset ja suulliset kannanotot ja lausunnot sekä erilaiset tapahtumat, kuten maastokäynnit, katselmukset ja vertaisauditoinnit esteettömyyteen ja saavutettavuuteen liittyen. Vaikuttamistyöllä oli useita konkreettisia tuloksia. Esimerkiksi kulkureiteille Raide-Jokerin itäiseltä päätepysäkiltä Iirikseen saatiin pitkien neuvottelujen jälkeen viisi uutta äänimajakkaa, joista kolme on täysin uuden tyyppisiä akkukäyttöisiä majakoita. Pysäkkien infonäyttöihin saatiin myös puheominaisuus, joka käynnistyy pysäkkikatoksen kannatinpylväässä olevalla painikkeella. Määrätietoisella toiminnalla ja kehittävällä palautteella on saavutettu pitkäkestoisia vaikutuksia esimerkiksi tulevaisuuden hankevalmisteluihin.

Vaikuttamistyötä tehtiin myös ympäri Uuttamaata. Esimerkiksi Vantaalla osallistuttiin esteettömyyskävelyyn ja osallistuttiin Vantaan raitiovaunulinjan esteettömyysratkaisujen suunnittelutyöhön. Vantaalla työtä on tarkoitus jatkaa erillisessä hankkeessa vuonna 2024. Järvenpäässä puolestaan katselmoitiin kaupungin tyyppikuvien mukaisia ulko-opasteita ja testattiin niiden toimivuutta yhdessä paikallisen liikennesuunnittelijan kanssa.

Pitkäjänteinen vaikuttamistyö näkyy sidosryhmien toiminnassa ja tuloksellisuus ilmenee käytännön parannuksina niin ympäristön esteettömyydessä kuin digitaalisten palveluiden saavutettavuudessa. Yhdistys osallistui VR:n ja muiden keskeisten joukkoliikennetoimijoiden käynnistämään esteettömän matkustamisen yhteiskehitysryhmään. Ryhmä tarjoaa mahdollisuuden verkostoitua alan toimijoiden, ministeriön edustajien ja muiden esteettömyydestä kiinnostuneiden etujärjestöjen kanssa. Lisäksi tietoa esteettömyydestä, saavutettavuudesta ja yhdenvertaisen palvelun merkityksestä vietiin myös HUS:in ja hyvinvointialueiden päättäjille päätöksenteon tueksi, jotta yhdenvertainen yhteiskunta toteutuisi kaikille. Työ on kesken, mutta tulokset antavat hyvän pohjan työn jatkamiselle.

Vuonna 2023 haasteita on ilmennyt erityisesti vaikuttamistyön resurssoinnissa. Ilman hyvin resursoitua vaikuttamistyötä emme pysty riittävässä määrin edistämään yhteiskunnan esteettömyyttä ja saavutettavuutta, josta olisi kaikille yhteiskunnan jäsenille hyötyä. Vaikuttamistoiminnassa ilmenneisiin tarpeisiin ja haasteisiin pyritäänkin vastaamaan kohdennetummin vuoden 2024 toiminnassa.

# 3. Palvelutoiminta ja vapaaehtois- ja vertaistoiminta

Palvelutoiminta

Palvelutoiminta järjestää näkövammaisille säännöllistä virkistystoimintaa, kuten iltapäivätoimintaa ja retkiä sekä tarjoaa palveluohjausta, neuvontaa ja näkemiseen liittyvää apua tarpeiden mukaan. Palvelutoiminnassa hoidetaan myös yhdistyksen jäsenpalvelua ja jäsenrekisteriä.

Palvelutoiminnassa työskenteli alkuvuoden kaksi työntekijää, joista toinen jäi opintovapaalle syksyn ajaksi elokuussa. Opintovapaan ajalle palkattiin sijainen. Henkilöstön muutosten takia toimintaa jouduttiin hieman sopeuttamaan ja yksilöllisten palveluohjausten määrä väheni. Vuoden aikana puhelimitse tapahtuva neuvonta ja avustaminen kuitenkin lisääntyi ja sen todettiin palautteiden mukaan vastaavan tarvetta.

Palvelutoiminta tuottaa toimintaan osallistuneille tietoa elämänhallinnan tueksi, kuten esimerkiksi näkövammaistaitojen ja tunnetaitojen oppimista ryhmätoiminnassa. Toiminta vahvistaa lisäksi osallisuuden kokemusta, jossa korostuu kuuluminen itselleen tärkeään ryhmään. Yksinäisyyden ja ulkopuolisuuden kokemuksen kerrottiin vähentyneen ja toisaalta vammaistietoisuuden kasvaneen, kun ryhmätoiminta on sisältänyt myös asiantuntijoiden luentoja ja ohjausta erilaisten palveluiden pariin.

Näköön liittyvää apua, ohjausta ja neuvontaa tarjottiin lähitoimintana yhteensä 463 (791) kertaa. Erilaisia tapahtumia järjestettiin 37 (27) ja nämä tavoittivat arviolta noin 1483 henkilöä (1164 henkilöä). Lukuun sisältyy arviot joulukarnevaalien ja avoimien ovien kävijämääristä. Kaiken kaikkiaan palveluita käytti 205 (346) asiakasta.

Vapaaehtoistoiminta

Vapaaehtoisia on ollut vuoden 2023 aikana yhteensä 105 henkilöä ja he ovat tehneet yhteensä 293 vapaaehtoistehtävää vuoden aikana. Vapaaehtoisten toimijoiden määrä on pysynyt viime vuoden tasolla. Uusia vapaaehtoisia on saatu mukaan toimintaan 17, ja saman verran ikääntyneitä vapaaehtoisia on poistunut toiminnasta.

Näkevät vapaaehtoiset ovat avustajina ja oppaina tukeneet näkövammaisten osallistumista retkiin ja tapahtumiin sekä toimineet yhdistyksen tiedotteiden ja äänilehtien lukijoina. Näkövammaiset vertaistoimijat ovat olleet vertaistukena toisille näkövammaisille henkilökohtaisesti ja osana ryhmätoimintaa. Kokemustoimijat ovat tämän lisäksi käyneet Uudenmaan alueella kertomassa saavutettavuus- ja esteettömyysasioista, yleisesti näkövammaisuudesta ja näkövammaisten kohtaamisesta sekä yhdistyksen palveluista.

Vapaaehtoisille toimijoille järjestettiin vuoden aikana 14 koulutuskertaa. Niissä osallistujia oli yhteensä 270 ja 84 eri henkilöä. Suurin osa koulutuksista järjestettiin yhteistyössä Välittäjät-verkoston kanssa. Iiris-keskuksessa järjestettiin uusille vapaaehtoisille neljän illan kurssi yhteistyössä Espoon, Vantaan ja Helsingin seurakuntien näkövammaistyön kanssa sekä kahden päivän koulutus ja kehittämispäivät yhteistyössä Näkövammaisten liiton, Kaakkois-Suomen Näkövammaisten, Tampereen seudun näkövammaisten ja Varsinais-Suomen Näkövammaisten kanssa.

Vertaistoiminta

Vapaaehtoisten vetämä vertais- ja virkistysryhmätoiminta kattaa arkeen, elämänhallintaan, vapaa-aikaan ja kulttuuriin sekä kokonaisvaltaiseen hyvinvointiin kuuluvia alueita. Vertaisryhmiin sisältyvät mm. safkaklubi saunaillat ja maahanmuuttajien keskusteluryhmä. Ryhmät kokoontuivat yhteensä 30 kertaa. Osallistujia niissä oli yhteensä 260 ja yhteensä 34 eri henkilöä.

Jäsentoimikunta nimettiin syksyllä 2023, mutta toimikunta ei ehtinyt kokoontua vuoden 2023 aikana. Toimikunnan tehtäväksi määriteltiin jäsenvetoisen toiminnan koordinointi ympäri Uuttamaata yhteistyössä HUN ry:n toimihenkilöiden ja paikallisyhdistysten kanssa.

# 4. ICT-tuki ja kurssitoiminta

ICT-tuki

Digiteknologia sulautuu yhä enenevässä määrin kaikkein arkeen, mikä voi aiheuttaa erityishaasteita näkövammaisille. HUNin ICT-tuen toiminta vahvistaa jäsenistön taitoja, osaamista ja kykyä hoitaa itsenäisesti omia asioitaan jatkuvasti uudistuvissa digitaalisissa palveluissa.

ICT-tuki tarjosi laadukasta ja kattavaa yksilöohjausta mobiililaitteiden, tietokoneiden ja Daisy-laitteiden käytössä lähes päivittäin. Ryhmäohjausta ja vertaistapaamisia järjestettiin viikoittain. Yhdessä alueen muiden ICT-ammattilaisten kanssa toteutettiin kuukausittain apuväline-esittelyjä, joissa tarjottiin tietoa yksilöllisistä apuvälineratkaisuista ja uusista innovaatioista. Lisäksi ICT-tuelle kuuluu HUNin käyttämän tietojärjestelmän ja verkkoympäristön ylläpito ja henkilökunnan ICT-tuesta vastaaminen.

ICT-tuki teki tiivistä yhteistyötä myös muiden toimijoiden kanssa, kuten HUSin Näönkuntoutuksen, FSS rf:n, Näkövammaisten liiton ja Näköpiste Polar Print Oy:n kanssa. Syyskuussa 2023 järjestettiin yhteistyössä Näkövammaisten liiton Tiedonsaantipalvelujen kanssa Iiris-keskuksessa kaksipäiväiset IT-kouluttajien Digipäivät, joihin osallistui 47 henkilöä.

Vuonna 2023 ICT-tuen toimintaan osallistuneiden tietoisuus apuvälineistä on kasvanut ja heidän osaamisensa, taidot ja uskallus käyttää laitteita, sovelluksia ja verkkopalveluja itsenäisesti on parantunut. Tämä edistää heidän valmiuksiaan selvitä itsenäisesti yhä enenevässä määrin omassa arjessa ja digitalisoituvassa yhteiskunnassa. Vuoden aikana yksilöohjauksia tehtiin yhteensä 698 (703), joista eri henkilöitä oli 203. Ryhmätapaamisia järjestettiin 56, joissa tavattiin yhteensä 449 henkilöä, joista eri henkilöitä oli yhteensä 198.

Kurssitoiminta

Kurssitoiminta mahdollistaa jäsenistölle saavutettavan ja esteettömän opiskelumahdollisuuden, jossa pääsee vahvistamaan itseään kiinnostavia yleissivistäviä taitoja, kuten kielitaitoa, kädentaitoja ja pistekirjoitustaitoa. Yhdistys pitää erityisen tärkeänä ylläpitää ja vahvistaa näkövammaisten kulttuurille keskeistä pistekirjoitus- ja lukutaitoa, joka myös vahvistaa itsenäistä toimintaa ja tiedonsaantia.

HUNin kurssitoimintaa järjestettiin viikoittaisissa vertaisopintopiireissä, joihin kuuluivat pistekirjoitus, korikurssit ja englannin ja ranskan kielikurssit. Osa kursseista toteutettiin yhteistyössä Opintokeskus Siviksen kanssa. Yhteensä kurssien tapaamisia järjestettiin 136 kertaa ja osallistujia näissä oli yhteensä 693, joista eri henkilöitä 30.

Palautteen perusteella kurssitoiminta koettiin itselle merkitykselliseksi arjen hyvinvointia ja elämän mielekkyyttä ylläpitäväksi toiminnaksi, jossa yhdistyy vertaistuen lisäksi mielekäs ja kiinnostava toiminta. Toiminta auttaa kasvattamaan ja ylläpitämään jo olemassa olevia taitoja. Näkövammaisten kulttuurille keskeinen pistekirjoitus ja pistekirjoituksen lukutaito pysyy yllä. Kohderyhmä oppi ja ylläpitää osaamistaan myös kädentaidoissa sekä kehittyi kielitaidoissa. Kurssitoiminta vahvisti osaamista, edellytyksiä työllistyä ja löytää elämään mielekästä ja merkityksellistä sisältöä.

# 5. Liikuntatoiminta

Liikuntatoiminnan tavoitteena on järjestää hyvinvointia edistävää ja näkövammaisten erityistarpeita huomioivaa harrastustoimintaa, johon mahdollisimman moni voisi osallistua matalalla kynnyksellä oman kiinnostuksensa ja kykynsä mukaan. Viikoittaisissa liikuntatapahtumissa on ollut mukana yli sata osallistujaa laajalla ikähaitarilla lapsista yli 80-vuotiaisiin.

Vuonna 2023 säännöllisiä liikuntaryhmiä järjestettiin niin keväällä kuin syksylläkin. Liikuntalajeihin kuului esimerkiksi vesijumppaa, sokkopingistä, keilailua, näkövammaiskiekkoa, joogaa ja lasten Sporttis-liikuntakerto. Monipuolisen liikuntatoiminnan on mahdollistanut liikuntaan saadut avustukset ja Helsingin ja Espoon kaupunkien kanssa hyvin toiminut yhteistyö.

Uusina liikuntalajeina aloitettiin nykytanssi ja perhetanssi, jotka järjestetään Espoossa kerran viikossa. Uusien lajien kokeiluja järjestettiin yhteistyössä mm. Suomen Golf ry:n ja Helsingin kaupungin kanssa. Kokeilemaan pääsi golfausta, kiipeilyä, nykytanssia, suppailua, keilailua, bocciaa ja lattaritansseja.

Kilpailutoimintaan osallistuttiin aiempien vuosien tapaan keilailun ja sokkopingiksen osalta.

# 6. Paikallisyhdistykset

Vuonna 2023 yhdistyksen alueella toimi neljä paikallisyhdistystä, jotka järjestivät toimintaa omilla alueillaan. Paikallisyhdistyksiä ovat Espoon Seudun Näkövammaiset ry, Keski-Uudenmaan Näkövammaiset ry, Länsi-Uudenmaan Näkövammaiset ry ja Vantaan Näkövammaiset ry. Itsenäiset paikallisyhdistykset laativat toiminnastaan omat toimintakertomuksensa ja tilinpäätöksensä. Paikallisyhdistykset kattavat alueyhdistyksen toimialueen Helsinkiä, Hyvinkäätä ja itäistä Uuttamaata lukuun ottamatta. Paikallisyhdistykset ovat HUNin yhteisöjäseniä.

Vuonna 2023 HUN ry:n toiminnan painopisteitä paikallistasolla olivat fyysinen ja psyykkinen hyvinvointi, joihin liittyen järjestettiin yhteistyössä paikallisyhdistysten kanssa muun muassa kevyttä liikuntaa kunnon ylläpitämiseksi ja terveellisten ruokien valmistuksen ohjausta. Toimintaa järjestettiin 189 kertaa ja niihin osallistujia niissä oli yhteensä 1704. Toimintaan osallistui arvion mukaan 150 eri henkilöä. Ryhmätoiminnan ohjaajan haastattelun perusteella toiminta lisäsi osallistujien näkövammaistietoja ja -taitoja ja rohkaisi ja motivoi hyvien elintapojen ylläpitoon. Toiminta myös vahvisti osallisuuden kokemusta, fyysistä ja psyykkistä hyvinvointia sekä elämänhallintaa ja arjessa selviytymisen kokemuksia samalla vähentäen ulkopuolisuuden tunnetta.

# 7. Iiris Pro

Iiris Pro on työllisyyspalveluita sekä pakkaus- ja kokoonpanopalveluita tuottava yksikkö, jonka perusajatuksena on erityisesti näkövammaisten sekä muiden täsmätyökykyisten tai heikossa työmarkkinatilanteessa olevien ihmisten työllistymisen tukeminen. Asiakkaiden työkykyä vahvistetaan esimerkiksi työelämävalmennuksen, ura- ja ammatinvalinnan ohjauksen sekä sosiaaliohjauksen keinoin. Yrityksille puolestaan tarjotaan pakkaus-, postitus ja kokoonpanopalveluita ympärivuotisesti.

Vuosi 2023 oli Iiris Prolle tuotannon ja talouden vakauttamisen vuosi korona-ajan jälkeen. Alihankintatöiden kokonaistuotto nousikin vuoden 2023 aikana lähes koronavuosia edeltäneelle tasolle. Toiminnallisesti painopisteenä oli asiakastyöntekijöiden ja henkilöstön työhyvinvoinnin tukeminen. Tyhy-toimintaan sisältyi koko työyhteisön yhteinen kevätretki sekä säännöllinen liikunta- ja virkistystoiminta. Työolosuhteita kartoitettiin työpaikkaselvityksellä ja työtyytyväisyyskyselyllä, joiden pohjalta toimintamalleihin tehtiin parannuksia.

Työllistäminen

Vuonna 2023 Iiris Pro työllisti yhteensä 198 henkilöä, joista näkövammaisia oli yhteensä 21 henkilöä. Työsuhteet ja -jaksot jakautuivat seuraavasti: työtoimintaan yhteensä 41 henkilöä (13 näkövammaista), kuntouttavaan työtoimintaan yhteensä 21 henkilöä (2 näkövammaista), työkokeiluun yhteensä 76 henkilöä (5 näkövammaista) ja palkkatuella yhteensä 17 henkilöä (1 näkövammainen). Lisäksi eri alojen opiskelijoita oli yhteensä 8 henkilöä, osa-aikaisia tuntityöntekijöitä 1 henkilö ja kesätyöntekijöinä 34 nuorta.

Iiris Pron asiakastyöntekijöiden työelämävalmiuksia ja työkykyä tuettiin järjestämällä digitaitoja kehittäviä kursseja ja koulutuksia sekä työelämätaitoja ja urasuunnittelua vahvistavia ryhmiä. Asiakkaille tarjottiin myös sosiaaliohjausta sekä tukea ja neuvontaa yksilöllisten tarpeiden mukaan.

Tuotanto ja talous

Tuotannon ja talouden kannalta merkittävin yhteistyökumppani kilpailutti Iiris Prolta ostamansa palvelut keväällä 2023. Kilpailutuksen ja neuvotteluiden onnistuneena tuloksena yhteistyötä päätettiin jatkaa toistaiseksi olemassa olevilla ehdoilla. Alihankintatöitä tehtiin yhteensä 12 eri yritykselle, näistä pitkäaikaisimpia kumppanuuksia olivat Medila, Saintex ja Celia.

Kesällä Iiris Prossa otettiin käyttöön uusi asiakastietojärjestelmä Sofia, joka sujuvoittaa Iiris Pron asiakastyötä esimerkiksi asiakaskirjausten, raportoimisen ja tietoturvan osalta.

Iiris Pron tulos vuonna 2023 oli 123 748,89 euroa ylijäämäinen. (-20 255 euroa)

# 8. Annansilmät-Aitta

Annansilmät-Aitan tavoite on edistää näkövammaisten käsityöntekijöiden tuotteiden tunnettavuutta ja myyntiä. Tuotteita myytiin vuonna 2023 omassa kivijalkamyymälässä, verkkokaupassa ja suoramyyntinä yrityksille. Tuotemyynnin lisäksi Annansilmät-Aitta myi kalusteiden kunnostus- ja korjauspalveluita. Myynnin piristämiseksi myymälässä järjestettiin kahdeksan myynninedistämiskampanjaa sekä perustettiin Aitalle oma Instagram-tili, jonka sisällöstä ja markkinoinnista vastasi yhdistykselle osa-aikaiseksi palkattu viestintähenkilö.

Muutosneuvottelut

Myynnin jäätyä jo alkuvuodesta lähtien odotettua pienemmäksi, päädyttiin syksyllä käynnistämään muutosneuvottelut tuotannollisiin ja taloudellisiin syihin perustuen. Muutosneuvotteluiden tuloksena oli työntekijöiden kanssa syntyneen yhtenäisen näkemyksen mukaisesti lopettaa Annansilmät-Aitan kivijalkamyymälä vuoden 2023 loppuun mennessä ja keskittää Annansilmät-Aitan myyntitoiminta verkkokauppaan ja yritysmyyntiin sekä jatkaa toimintaa kalusteiden kunnostuksessa ja korjauksessa.

Annansilmät-Aitan kivijalkamyymälän lopettaminen supisti henkilöstöresursseja puolellatoista (1,5) henkilötyövuodella vuoden 2023 aikana. Kokonaan pois jäävä työtehtävä oli myyjän työ myymälässä, minkä lisäksi myymäläpäällikön tehtäviä supistettiin puolella (0,5) henkilötyövuodella. Varastotyöntekijän tehtävä säilyi ennallaan.

Muutosneuvotteluiden perusteluina oli myymälätoiminnan kannattamattomuus siitäkin huolimatta, että sen eteen oli tehty useita kehitystoimenpiteitä. Tahtotilana oli kuitenkin jatkaa Annansilmät-Aitan toimintaa voitollisessa tai vähintäänkin kustannusneutraalissa muodossa. Uudella toimintamallilla turvataan näkövammaisten käsityöntekijöiden myyntikanava ja arvokkaan perinteen säilyminen.

Tuotanto ja talous

Annansilmät-Aitan tuotevalikoimaa supistettiin edelleen vuonna 2023 keskittyen erityisesti näkövammaiskäsityöhön muualta tulevien tuotteiden sijaan. Tuotteita ostettiin yhdistyksen toiminta-alueen näkövammaisilta käsityöläisiltä sekä jonkin verran myös muualta Suomesta. Yhteensä käsityöntekijöitä oli 42 henkilöä, joista 25 yhdistyksen toiminta-alueelta ja 17 muualta Suomesta.

Annansilmät-Aitan liikevaihto oli 283 725 euroa (311 081 euroa). Tilikauden tulos oli 91 587 euroa alijäämäinen (-42 897 euroa). Kokonaismyynti pienentyi vuodesta 2022 noin 10 % ja varaston arvo pienentyi 56 345 euroa (-42 105 euroa).

# 9. Hallinto ja talous

Henkilöstö

Kuukausipalkkaisia toimihenkilöitä yhdistyksellä oli vuoden lopussa 20 (21). Näistä työsuhteista vakituisia oli 16 (13) ja määräaikaisia 4 (8). Työsuhteen pituuden keskiarvo oli vuoden 2023 lopussa 11 vuotta (10,8). Pitkäaikaisin työsuhde oli 42 vuotta (41). Yhdistyksen palveluksessa työskenteli myös määräaikaisia tuntipalkkaisia työntekijöitä Iiris Prossa. Henkilöstön keskimääräinen lukumäärä tilikauden aikana oli 28 (25). Henkilöstökulut tilikauden aikana olivat yhteensä 1 269 951 euroa (1 268 526 euroa).

Työntekijöiden määrät yksiköittäin 31.12.2023

Järjestöpalvelut 7 (6)

Toimisto 2 (4)

Iiris Pro 8 (7)

Myymälä 3 (3)

Työterveyshuollon palvelut yhdistys osti Terveystalolta. Työterveyshuollon palveluiden maksut olivat 28 365,10 euroa (15 800,05). Kasvaneita työterveyshuollon kuluja selittää lakisääteinen viiden vuoden välein eri yksiköihin toteutettava työpaikkaselvitys sekä koko henkilöstön kattanut ensiapukoulutus. Henkilöstön kouluttamiseen kului yhteensä 13 110,66 euroa (3 749,04). Koulutuskulujen kasvu selittyy osaltaan tarkennetuilla kirjanpidon toimintakäytännöillä.

Sijoitukset ja varainhankinta

Yhdistys omistaa käytössään olevia toimitiloja (1165 m2) Kiinteistöosakeyhtiö Iiriksessä. Yhdistyksen vanhat toimitilat (916 m2) Kiinteistöosakeyhtiö Mäkelänkatu 52:ssa on vuokrattu Musahotelli Oy:lle vuoden 2024 loppuun asti voimassa olevalla vuokrasopimuksella.

Vuonna 2022 Villingin Vesiosuuskunnan (VVOK) kanssa uusittiin lainasopimus, joka korvasi vuonna 2011 tehdyn sopimuksen. Uuden sopimuksen laina-ajaksi sovittiin 1.6.2022-31.5.2028, jolloin lainan jäljellä oleva saldo erääntyy maksettavaksi 31.5.2028. Lisäksi sovittiin, että VVOK lyhentää lainaa aina tehdessään uuden liittymissopimuksen. Vuonna 2023 osuuskunta maksoi lainan korkoja yhteensä 1 691,90 euroa.

Yhdistys on sijoittanut Villingenäsin kiinteistön ja veneen myynnistä saadut varat Nooa Säästöpankin ja Evlin kautta. Vuoden 2023 lopussa Nooa Säästöpankin kautta tehdyt sijoitukset tuloutettiin yhdistyksen tilille tarkoituksena keskittää kaikki sijoitukset Evliin. Evlin rahastosalkun hankintahinta oli 428 181,47 euroa ja markkina-arvo vuoden 2023 lopussa 452 130,92 euroa.

Yhdistyksen varainhankintaa olivat jäsenten liittymismaksut ja yhdistyksen saamat lahjoitukset sekä jälkisäädökset.

Hallinto

Helsingin ja Uudenmaan Näkövammaiset ry:n kevätkokous pidettiin lauantaina 29.4.2023 lähi- ja etäkokouksena. Lähiosallistujia oli 37, etäosallistujia 6 ja valtakirjalla osallistujia 1, yhteensä varsinaisia jäseniä oli kokouksessa edustettuna 44. Toimihenkilöitä oli kokouksessa 4.

Yhdistyksen syyskokous pidettiin lähi- ja etäkokouksena lauantaina 9.12.2023. Kokouksessa oli mukana 89 jäsentä, joista lähiosallistujia oli 42 ja etäosallistujia 21. Valtakirjan antaneita jäseniä oli 26. Kannatusjäseniä oli kokouksessa mukana 2 ja toimihenkilöitä 6. Avustajia ei ollut paikalla.

Yhdistyksen toiminnasta ja suunnitelmien toteuttamisesta vastasi hallitus, joka kokoontui yhteensä 10 kertaa (13 kertaa).

Hallituksen kokoonpano: (suluissa jäsenten läsnäolokerrat kokouksissa)

Päätöksentekijät:

Apajalahti Mikko, puheenjohtaja (9/10)

Alanya Terhi (10/10)

Hanski Merja (9/10)

Oikarainen Juha (10/10)

Pekola Jari (9/10)

Pesola Juhani (9/10)

Talja Ari (7/10)

Hallituksen 1. varajäsen Sundholm Johan (10/10)

Hallituksen 2. varajäsen Stolt Pirkko (2/10)

Työvaliokuntaan kuuluivat vuoden lopussa Mikko Apajalahti, Jari Pekola ja Merja Hanski varsinaisina jäseninä sekä toiminnanjohtaja Sara Niiles ja taloushallinnon assistentti Marja-Liisa Hellanto asiantuntijajäseninä.

Tilintarkastaja Sari Hakala (HT)

Huomionosoitukset:

Vuoden jäsen ja vertainen Ibrahim Milanovic

Vuoden vaikuttaja Senni Hirvonen

Vuoden urheilija Senni Sopanen

Vuoden kuntourheilija Teuvo Talmia

Vuoden lukija Lions Club Helsinki Finlandia

Vuoden vapaaehtoinen Kalevi Peltonen

Toimikunnat ja työryhmät:

Jäsentoimikunta, käynnistyi vasta vuoden lopulla

Hyvinvointialueiden vaikuttamistoimikunta

Vaikuttamistoimikunta

Liikuntatoimikunta

ICT ohjausryhmä

Annansilmät-Aitan ohjausryhmä

Iiris Pro ohjausryhmä

Palvelutoiminnan ohjausryhmä

Viestinnän ohjausryhmä

Yhteistoiminta:

Näkövammaisten liitto ry:n valtuustossa HUNin edustajina olivat

valtuutettuina Sari Karjalainen, Ari Suutarla, Jukka-Pekka Mattila, Anneli Iltanen ja Timo Lehtonen. Varavaltuutettuina Anja Luoma, Merja Hanski, Juhani Pesola, Johan Sundholm ja Jarkko Setälä.

Yhteisöjäsenyydet:

Näkövammaisten liitto

Helsingin liikenneturvallisuusyhdistys

Suomen Vammaisurheilu ja -liikunta / Paralympiakomitea

Elinkeinoelämän Keskusliitto

EJY ry

Yhdistys oli osakkaana seuraavissa yhtiöissä:

Kiinteistöosakeyhtiö Iiris

Kiinteistöosakeyhtiö Mäkelänkatu 52

Loppu